
Polgármesterétől
E L Ő T E R J E S Z T É S
(a képviselő-testület 2026. szeptember 29-i rendes, nyilvános ülésére)

Tárgy: Hortobágy Község Önkormányzata víziközmű-szolgáltatási ellátási felelősségének Magyar Államra történő átruházása

Tisztelt Képviselő-testület!

A víziközmű-szolgáltatásról szóló 2011. évi CCIX. törvény (a továbbiakban: Vksztv.) határozza meg a víziközmű-szolgáltatás működésének, a víziközmű-rendszerek tulajdonlásának, üzemeltetésének, valamint az ellátásért felelősi feladatok ellátásának alapvető szabályait.

Hortobágy Község Önkormányzata tulajdonában álló víziközmű-rendszer tekintetében az ellátásért felelősi feladatokat jelenleg Hortobágy Község Önkormányzata látja el, míg a közműves ivóvízellátási, valamint szennyvízelvezetési és -tisztítási szolgáltatást a Tiszamenti Regionális Vízművek Zrt. (TRV Zrt.) végzi.

A víziközmű-infrastruktúra hosszú távú, biztonságos működtetése, a szükséges rekonstrukciós és pótlási feladatok végrehajtása, valamint az ezekhez kapcsolódó jelentős finanszírozási igény biztosítása az önkormányzat számára egyre nagyobb feladatot jelent. Az ivóvíz közmű bankszámlaszámunk egyenlege 2027-ben mínuszra fog fordulni, amennyiben a jelenleg befagyasztott bérleti díj nem emelkedhet.

A Vksztv. lehetőséget biztosít arra, hogy az ellátásért felelős önkormányzat a víziközmű-szolgáltatási ellátási felelősségét a Magyar Államra átruházza..A törvény alapján az államra mint ellátásért felelősre történő tulajdonjog-átruházás során a Magyar Állam képviseletében a Nemzeti Vízművek Zrt. jár el.

A víziközmű-szolgáltatási ellátási felelősség Magyar Állam részére történő átruházását követően az ellátásért felelősi feladatokat a továbbiakban a Magyar Állam látja el. A Vksztv. alapján az önkormányzat a víziközmű-szolgáltatási ellátási felelősségének Magyar Államra történő átruházása esetén mentesül az ehhez kapcsolódó ellátásért felelősi kötelezettségei alól.

A víziközmű-szolgáltatási ellátási felelősség Magyar Állam részére történő átruházása különösen a víziközmű-szolgáltatás hosszú távú fenntarthatósága szempontjából jelenthet előnyt. Az ivóvízhálózatok, szennyvízelvezető rendszerek, gépészeti berendezések, átemelők és egyéb víziközmű-elemek felújítása és pótlása jelentős forrásigénnyel jár. A víziközmű-szolgáltatási ellátási felelősség Magyar Államra történő átruházásával az ellátásért felelőst terhelő jogok és kötelezettségek a Magyar Államhoz kerülnek.

Hortobágy Község esetében a szolgáltatás folyamatossága az ellátási felelősség Magyar Állam részére történő átruházása során is kiemelt szempont. A település víziközmű-szolgáltatását jelenleg is a Tiszamenti Regionális Vízművek Zrt. biztosítja. Az ellátási felelősség Magyar Állam részére történő átruházása a szolgáltatás folyamatosságát nem szakítja meg, annak célja a víziközmű-szolgáltatás hosszú távú, biztonságos és fenntartható biztosítása.

Az ellátási felelősség Magyar Állam részére történő átruházásával az ellátásért felelőst terhelő hosszú távú feladatok és kötelezettségek – így különösen a víziközmű-rendszer fenntartható működtetéséhez, felújításához, pótlásához és fejlesztéséhez kapcsolódó feladatok – a Magyar Államhoz kerülnek. 

Fontos kiemelni, hogy új gerinchálózatot, vagy új külterületi ivóvízhálózatot amennyiben a Magyar Állam átveszi a tulajdonjogot továbbra is Hortobágy Község Önkormányzatának, vagy annak kell finanszíroznia, akinek érdekében a vízhálózat létre jön. A Magyar Állam várhatóan nem fog új vízhálózatot önköltségen kiépíteni.

Amennyiben a Képviselő-testület nem kívánja átadni a Magyar Államnak a Hortobágy Község Önkormányzatában lévő víz és szennyvízrendszert, úgy a 2026. december 30-al lejáró bérleti szerződés megkötéséhez szükséges elvégeztetni a víziközmű vagyon értékelését.
Mivel ez a szolgáltatás várhatóan több mint 1.000.000.- Ft-ba kerül így a Beszerzési Szabályzat szerint legalább három árajánlatkérőt meg kell keresni a kiválasztás lefolytatásához.

Kérem a Tisztelt Képviselő-testületet, hogy Hortobágy Község Önkormányzata víziközmű-szolgáltatási ellátási felelősségének Magyar Állam részére történő átruházására vonatkozó előterjesztést megtárgyalni, és a határozati javaslatot elfogadni szíveskedjen.


I. Határozati javaslat
Hortobágy Község Önkormányzata víziközmű-szolgáltatási ellátási felelősségének Magyar Államra történő átruházásáról

Hortobágy Község Önkormányzatának Képviselő-testülete megtárgyalta Hortobágy Község Önkormányzata víziközmű-szolgáltatási ellátási felelősségének Magyar Államra történő átruházására vonatkozó előterjesztést.
A Képviselő-testület úgy dönt, hogy a víziközmű-szolgáltatás hosszú távú, biztonságos és fenntartható biztosítása, továbbá a víziközmű-rendszer szükséges felújítási, pótlási és fejlesztési feladatainak finanszírozhatósága érdekében Hortobágy Község Önkormányzata víziközmű-szolgáltatási ellátási felelősségét a Magyar Állam részére átruházza.
A Képviselő-testület ennek keretében úgy dönt, hogy Hortobágy Község Önkormányzata víziközmű-szolgáltatási ellátási felelősségét a víziközmű-szolgáltatásról szóló 2011. évi CCIX. törvény rendelkezéseinek megfelelően a Magyar Államra átruházza.
A Képviselő-testület felhatalmazza Jakab Ádám András polgármestert, hogy a víziközmű-szolgáltatási ellátási felelősség Magyar Állam részére történő átruházásához szükséges tárgyalásokat lefolytassa, a szükséges nyilatkozatokat megtegye, valamint az ellátási felelősség átruházásával kapcsolatos megállapodásokat, szerződéseket és egyéb dokumentumokat – azok jogi és pénzügyi felülvizsgálatát követően – Hortobágy Község Önkormányzata nevében aláírja.

Határidő: azonnal, illetve az ellátási felelősség átruházására irányuló eljárás ütemezése szerint
Felelős: Jakab Ádám András polgármester


II. Határozati javaslat

Hortobágy Község Önkormányzatának Képviselő-testülete megtárgyalta Hortobágy Község Önkormányzata víziközmű-szolgáltatási ellátási felelősségének Magyar Államra történő átruházására vonatkozó előterjesztést.
A Képviselő-testület úgy dönt, hogy Hortobágy Község Önkormányzata víziközmű-szolgáltatási ellátási felelősségét nem ruházza át a Magyar Állam részére.
Megbízza a polgármestert, hogy a 2026. december 31-el induló új víziközmű bérleti üzemeltetési szerződés megkötéséhez szükséges vagyonértékelés elkészítéséhez az alábbi három szolgáltatót keresse meg ajánlatadásra:
· KiMo-Soft Kft. (7150 Bonyhád, Dózsa György utca 1.; asz.: 11283993-2-17)
· SZIL-INVEST Kft. (4183 Kaba, Mátyás király utca 29. 3. ajtó; 13767921-2-09)
· "INVESZTÁCIÓS 2000" KFT.( 5200 Törökszentmiklós, Kossuth tér 6/G; asz.: 11508313-2-16)





Határidő: azonnal
Felelős: Jakab Ádám András polgármester


Hortobágy, 2026. szeptember 24
Tisztelettel:
	Jakab Ádám András
	polgármester

Az előterjesztést törvényességi szempontból ellenőrizte: 
	                                           dr. Széles Tamás
	                                             kirendeltség-vezető

